Sindromul de apnee în somn și fibroza pulmonară pot fi diagnosticate și tratate la Spitalul Clinic Județean Suceava (FOTO)
Două afecțiuni pulmonare, sindromul de apnee în somn și fibroza pulmonară, pentru care, până acum, pacienții erau trimiși în clinicile universitare, vor putea fi diagnosticate și tratate de medicii pneumologi ai Spitalului Clinic Județean de Urgență Suceava, în urma achiziționării prin contract de comodat a unor dispozitive medicale, respectiv poligraf, aparat de ventilație cu presiune pozitivă și aparat pentru decelarea DLCO ( decelarea transferului gazos prin membrana alveolo-capilar). Poligraful (dispozitiv care monitorizează și înregistrează parametrii fluxului respirator, a activității toracice, a saturației în oxigen, a sforăitului, a frecventei cardiace și a poziției corpului) și aparatul de ventilație cu presiune pozitiva sunt folosite pentru diagnosticul și tratamentul sindromului de apnee în somn. Aparatul pentru decelarea DLCO poate fi folosit în mai multe afecțiuni ( boala pulmonara obstructiva cronica, astm bronșic ) dar, foarte important, în diagnosticul și tratamentul fibrozelor pulmonare, boala pentru care pacienții erau trimiși la clinicile universitare, deoarece inițierea și monitorizarea la 3 luni a tratamentului cu antifibrotice necesita decelarea DLCO.
"Sindromul de apnee în somn se diagnostichează prin polisomnografie/poligrafie de către medici cu atestat în Managementul general, clinic și terapeutic al tulburărilor respiratorii în timpul somnului, care realizează și monitorizarea terapiei. Riscurile netratării acestei patologii sunt următoarele: 3% din pacienți decedează în accidente de mașină pentru că adorm la volan; 3-6 % din pacienți fac stop cardio-respirator; dezvoltarea de accidente vasculare cerebrale; hipertensiune arterială necontrolabilă; diabet zaharat dezechilibrat și greu de tratat, infarct miocardic, aritmii și deteriorare neurocognitivă.
Terapia CPAP (ventilație cu presiune pozitiva) implică folosirea pe timpul nopții a unui aparat care introduce în căile respiratorii aer cu presiune pozitivă, menținându-le permeabile în timpul somnului.
Pneumopatiile interstițiale difuze (fibroza pulmonară) reprezintă un grup de peste 200 de afecțiuni respiratorii și se diagnostichează și monitorizează în special prin tomografie computerizata cu înaltă rezoluție și explorare funcțională respiratorie (spirometrie, teste funcționale complexe – măsurarea difuziunii gazelor la nivel alveolo-capilar DLCO). Netratata, fibroza pulmonară duce la insuficiență respiratorie cu necesar de oxigen, hipertensiune pulmonară, insuficiență cardiacă dreaptă, tromboembolism pulmonar, pneumotorax, infecții pulmonare severe, cancer pulmonar.
Tratamentul actual include folosirea de agenți antifibrotici, iar monitorizarea acestuia presupune efectuarea periodica a tomografiei computerizate și DLCO.
Spirometria este principala metoda de diagnostic și monitorizare a afecțiunilor respiratorii obstructive (astm bronșic, boală pulmonară obstructivă cronică) și contribuie alături de anamneza și examenul clinic la stabilirea celui mai potrivit tratament pentru pacienții care suferă de aceste afecțiuni", a declarat dr. Nicolae Sorin, medic șef al secției Pneumologie.
El a adăugat că serviciile se accesează prin Ambulatoriul de Pneumologie, cu programare la nr. de telefon 0737411024, atât cu bilet de trimitere de la medicul de familie, cat și la cerere, contra cost (preturile vor fi: spirometrie 25 lei, DLCO 100 lei).
Pentru diagnosticarea sindromului de apnee în somn, pacientul primește poligraful acasă o noapte, după care datele sunt descărcate a doua zi și interpretate de medicul pneumolog, care va recomanda terapia cu presiune pozitiva (CPAP) în cazul confirmării diagnosticului. Aparatul de CPAP va putea fi achiziționat sau închiriat de pacient de la distribuitori autorizați.
"Pentru pacienții care doresc servicii medicale la cerere, trebuie precizat ca prețurile practicate de Spitalul Clinic Județean de Urgenta Suceava sunt semnificativ mai mici decât cele ale clinicilor private, pentru a ajuta și pacienții cu venituri mici care nu beneficiază de asigurare de sănătate", a transmis purtătorul de cuvânt al spitalului, dr. Dan Teodorovici.